### NN 2/2023 (4.1.2023.), Odluka o porezima Općine Tinjan

Općina Tinjan

28

Na temelju članka 42. Zakona o lokalnim porezima (»Narodne novine« broj 115/16, 101/17, 114/22) i članka 20. Statuta Općine Tinjan (»Službene novine Općine Tinjan« broj 04/17 – pročišćeni tekst, 3/20, 3/21, 2/22) Općinsko vijeće Općine Tinjan, na sjednici održanoj 24. studenoga 2022. godine donosi

ODLUKU

O POREZIMA OPĆINE TINJAN

OPĆE ODREDBE

Članak 1.

Ovom Odlukom utvrđuju se vrste lokalnih poreza koji pripadaju Općini Tinjan, visina stope poreza, način obračuna i plaćanja poreza te nadležno porezno tijelo za utvrđivanje i naplatu poreza u skladu sa Zakonom o lokalnim porezima.

VRSTE POREZA

Članak 2.

Općini Tinjan pripadaju sljedeći porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

PRIREZ POREZU NA DOHODAK

Članak 3.

Stopa prireza porezu na dohodak na području Općine Tinjan iznosi 5 %.

POREZ NA POTROŠNJU

Članak 4.

Stopa poreza na potrošnju iznosi 3 %.

Članak 5.

Poslove utvrđivanja i naplate poreza na potrošnju za Općinu Tinjan obavlja Istarska županija putem svog nadležnog upravnog odjela.

POREZ NA KUĆE ZA ODMOR

Članak 6.

Porez na kuće za odmor za cijelo područje Općine Tinja plaća se 1,99 EUR/m2 korisne površine kuće za odmor.

Članak 7.

Poslove utvrđivanja i naplate poreza na kuće za odmor za Općinu Tinjan obavlja Istarska županija putem svog nadležnog upravnog odjela.

POREZ NA KORIŠTENJE JAVNIH POVRŠINA

Članak 8.

Porez na korištenje javnih površina Općine Tinjan plaćaju fizičke i pravne osobe kojima je nadležno tijelo Općine Tinjan odobrilo korištenje javne površine.

Javnom površinom u smislu stavka 1. ovog članka smatraju se nerazvrstane ceste, javne prometne površine na kojima nije dopušten promet motornim vozilima, javna parkirališta i javne zelene površine sukladno Zakonu o komunalnom gospodarstvu.

Članak 9.

Za korištenje javnih površina unutar svih naselja plaća se porez u visini prema sljedećim namjenama:

1. Za postavljanje štandova:

– Pečenje i prodaja plodina (kesteni, kokice, kukuruz), fritule, šećerna vuna, palačinke, kolači, bomboni i drugi slatki i slani proizvodi) 46 EUR/m2 na dan Prodaja poljoprivrednih proizvoda, proizvoda od drva i željeza 33 EUR/m2 na dan

– Prodaja ostalih proizvoda 39 EUR/m2 na dan.

2. Za pružanje ugostiteljskih usluga postavom šanka, terasa, šatora 5,30 EUR/m2 dnevno.

3. Za promotivnu prodaju te promociju proizvoda i usluga (izložbeni prostori autokuća, poljoprivrednih i radnih strojeva, montažnih objekata i sl.) 4,00 EUR/m2 dnevno.

4. Za zabavnu radnju 33,00 EUR/m2.

5. Za zabavni park 4,00 EUR/m2.

6. Za postavu kioska za obavljanje registrirane djelatnosti 9,50 EUR/dnevno

7. Za postavu reklama (pano, uređaj, reklamni ormarić, stup i sl.) 0,10 EUR/m2 dnevno.

Visina poreza iz stavka 1. točka 1. – 5. ovog članka primjenjuje se za manifestacije Internacionalni sajam pršuta (ISAP) i Ljetni festival istarskog pršuta (FIP), a za ostale manifestacije, blagdane, druge prigode i ostale dane u godini umanjuje se za 50 %.

U slučaju da je za korištenje iste javne površine zainteresirano više ponuditelja raspisuje se javni natječaj u kojem je visina poreza iz stavka 1. ovog članka početna visina poreza za raspisivanje natječaja za dodjelu javne površine na korištenje.

Korištenje javne površine za provođenje humanitarnih aktivnosti, promocije kulturne baštine i sl. odobrava se bez plaćanja poreza na korištenje javnih površina, o čemu rješenje donosi nadležni upravni odjel Općine Tinjan.

Članak 10.

Porez na korištenje javne površine plaća se u roku 15 dana od dana dostave rješenja o utvrđenju poreza izdanog od strane nadležnog upravnog odjela Općine Tinjan kao nadležnog tijela za utvrđivanje i naplatu poreza na korištenje javnih površina.

PRIJELAZNE I ZAVRŠNE ODREDBE

Članak 11.

Stupanjem na snagu ove Odluke prestaje važiti Odluka o porezima Općine Tinjan (»Službene novine Općine Tinjan« broj 1/18) i Odluka o porezu na korištenje javne površine na području Općine Tinjan (»Službene novine Općine Tinjan« broj 7/22).

Članak 12.

Ova Odluka objavit će se u »Narodnim novinama« i »Službenim novinama Općine Tinjan«, a stupa na snagu 1. siječnja. 2023. godine.

Klasa: 410-01/22-01/4

Urbroj: 2163-37-02/02-22-2

Tinjan, 24. studenoga 2022.

OPĆINSKO VIJEĆE OPĆINE TINJAN

Predsjednik Općinskog vijeća
 Igor Antolović, v. r.